Kommentaar: Beeld en Volksblad sê | Netwerk24
27 Februarie 2019 00:00
Meokgo Matuba, sektretaris-generaal van die ANC-vroueliga. Foto: Thapelo Maphakela
Terwyl die ontheffing van Pule Mabe en Zizi Kodwa van hul plig as ANC-woordvoerders ná onderskeie klagte van 'n seksuele aard teen hulle te verwelkom is, spreek dit van die ANC se gewone dubbele standaarde. Sy beginselloosheid is op die ergste juis wanneer konsekwentheid nodig is.
Mabe, woordvoerder, en Kodwa, waarnemende woordvoerder, is Maandag deur die ANC uit hul poste geskuif. Mabe se persoonlike assistent beskul-dig hom van seksuele teistering, maar hy is ná 'n in-terne ondersoek eers onskuldig bevind. Kodwa word van verkragting aangekla. Mabe pak die skuld op "faksionalisme" en Kodwa pleit 'n "smeerveldtog".
Deel van die problematiek in die ANC se "optrede" nou is dat hulle steeds knus sit in Luthuli-huis, waar hulle net ander werk verrig. Dit laat die spesmaas dat hul ontheffing bloot daarop gerig is om hulle vir skadebeheer uit die openbare oog te hou.
Toegegee, as korrupsie ter sprake is, sou dit die ANC-banke laat leegloop.
Die gewone kleitrappery geld oor die toepassing van die beginsel van "onskuldig totdat andersins bewys is". As die ANC vergrype ernstig wil takel, moet dié beginsel deurlopend toegepas word ongeag die aard van aantygings. Soos dit gebruiklik in 'n geloofwaardige staatsbestel behoort te wees, moet alle verdagtes hangende ondersoek geskors word – wat ook al die wese van hul beweerde oortredings.
Selektiewe toepassing van die beginsel deug nie.
Meokgo Matuba, sekretaris-generaal van die ANC-vroueliga, se gerieflike skuiwergat nou is dat die vroueliga die beginsel steun van "onskuldig totdat skuldig bewys is", maar net so standvastig in sy steun aan die slagoffers van seksuele teistering en verkragting is. Die verweer druip van lagwekkende skynheiligheid.
Ongelukkig kan dit net die een of die ander wees.
Die einste ANC-vroueliga het destyds sy volle steun aan Jacob Zuma toegesê by die hof waar hy van verkragting aangekla is, terwyl sy lede die slagoffer, Khwezi (haar regte naam het later bekend geword), in die openbaar verguis het.
As Mabe en Kodwa skuld dra, volg hulle hopelik in die spore van Marius Fransman, wat weens seksuele teistering vervolg word. Optrede behoort in alle gevalle sonder aansiens des persoons te geskied – ook (of veral) in die ANC.